b"\n_START_ARTICLE_\nCadells\n_START_SECTION_\nHist\xc3\xb2ria\n_START_PARAGRAPH_\nL'origen dels dos b\xc3\xa0ndols, nyerro i cadell, se situa al segle XIII, arran de les lluites de les cases dels Cadell, senyors d'Ars\xc3\xa8guel, i els Banyuls, senyors de Nyer, a la Cerdanya. A finals Segle XIII, el 1296, el radi d'acci\xc3\xb3 d'ambd\xc3\xb3s b\xc3\xa0ndols s'estengu\xc3\xa9 fins a la plana de Vic, arran de les pretensions dels Montcada d'alliberar-se del vassallatge que devien al bisbe de Vic. Aquesta tensi\xc3\xb3 desemboc\xc3\xa0 en una guerra en la que els cadells feren costat al bisbe Francesc Robuster i Sala, essent capitanejats per Bernat Cadell. Com que eren defensats per l'esmentat bisbe, a Vic el cadells foren anomenats \xc2\xabrobusters\xc2\xbb. _NEWLINE_Aquests b\xc3\xa0ndols d'origen feudal adquiriren gran import\xc3\xa0ncia en el transcurs de la crisi de la baixa edat mitjana, en el transcurs de la qual es convertiren en un fenomen social en el conjunt del Principat. En el primer ter\xc3\xa7 del segle XVII, s'assol\xc3\xad la m\xc3\xa0xima esplendor i virul\xc3\xa8ncia d'ambd\xc3\xb3s grups, restant el Principat dividit entre nyerros i cadells._NEWLINE_La base de fidelitat a un grup o a un altre cal cercar-la m\xc3\xa9s en la tradici\xc3\xb3 familiar que no en la ideologia, malgrat que alguns historiadors assignen als cadells una representaci\xc3\xb3 dels drets dels pagesos i les ciutats contra els interessos dels nobles. _NEWLINE_Les tensions entre els b\xc3\xa0ndols es reflectiren dins les institucions catalanes a tot nivell, ja fos entre els funcionaris de l'Audi\xc3\xa8ncia ja fos en l'\xc3\xa0mbit local, i s'expandiren dins del bandolerisme. La confrontaci\xc3\xb3 entre ambdues faccions obstaculitzava el funcionament de les institucions._NEWLINE_Durant la guerra dels Segadors, els cadells, i entre ells Josep Fontanella i Josep Margarit, gaudiren d'una notable influ\xc3\xa8ncia pol\xc3\xadtica. La posterior concentraci\xc3\xb3 del poder en mans del cadell Josep Fontanella, regent de la cancelleria (1641), contribu\xc3\xad a l'escissi\xc3\xb3 entre els partidaris de Fran\xc3\xa7a en el curs de la guerra, podent-se determinar mitjan\xc3\xa7ant les filiacions de nyerros i cadells._NEWLINE_En la segona meitat del s. XVII, amb la disminuci\xc3\xb3 del bandolerisme, anaren desapareixent les referides faccions, que havien migpartit el Principat.\n_START_SECTION_\nS\xc3\xadmbols\n_START_PARAGRAPH_\nSolien portar la ins\xc3\xadgnia d'un cadell de gos, presumiblement per derivaci\xc3\xb3 de l'escut d'armes dels senyors d'Ars\xc3\xa8guel, el qual estava compost amb tres cadells de gos."